ครัวเรือน ยังกังวล สินค้าแพง
ดัชนีครัวเรือนเดือน ต.ค.ทรุด กังวลราคาสินค้าแพง คาดปลายปีกระเตื้องขึ้น
12 พ.ย. 2559

ดัชนีครัวเรือนเดือน ต.ค.ทรุด กังวลราคาสินค้าแพง คาดปลายปีกระเตื้องขึ้น
บริษัท ศูนย์วิจัยกสิกรไทย เปิดเผย ดัชนีภาวะเศรษฐกิจของครัวเรือน หรือ KR-ECI เดือน ต.ค. 2559 ปรับตัวลดลงอีกครั้งหลังจากปรับตัวดีขึ้นติดต่อกัน 2 เดือน (ส.ค.-ก.ย.) สะท้อนให้เห็นถึงมุมมองที่ระมัดระวังมากขึ้นของครัวเรือนต่อภาวะการดำรงชีพในปัจจุบัน โดยดัชนีลดลงมาอยู่ที่ระดับ 42.9 จากระดับ 44.2 ในเดือน ก.ย. 2559 เนื่องจากครัวเรือนกังวลเพิ่มขึ้นต่อราคาสินค้าหลังราคาสินค้าอุปโภค-บริโภคปรับตัวสูงขึ้น ส่งผลต่อเนื่องให้ครัวเรือนเป็นกังวลต่อประเด็นเรื่องค่าใช้จ่าย (ไม่รวมหนี้) มากขึ้นตามไปด้วย 
ขณะที่ดัชนีสะท้อนมุมมองคาดการณ์ 3 เดือนข้างหน้า (3-month Expected KR-ECI) ยังคงทรงตัวอยู่ในระดับเดิมที่ 44.4 ติดต่อกันเป็นเดือนที่ 3 สะท้อนให้เห็นว่า ครัวเรือนยังไม่เปลี่ยนแปลงความเชื่อมั่นต่อเศรษฐกิจไทยในระยะข้างหน้า ซึ่งก็น่าจะส่งผลให้การบริโภคของภาคเอกชนในช่วงระยะเวลาที่เหลือของปี 2559 ประคองตัวไปได้ 
ศูนย์วิจัยกสิกรไทยมองว่า ดัชนีความเชื่อมั่นภาคครัวเรือนในช่วงที่เหลือของปี 2559 น่าจะปรับตัวดีขึ้นเล็กน้อยจากเดือน ต.ค. ส่วนหนึ่งเป็นเพราะเข้าสู่ช่วงไฮซีซั่น
ทั้งในด้านการบริโภค การท่องเที่ยว และการส่งออก แต่ยังต้องติดตามสถานการณ์ทางด้านราคาสินค้าที่จะส่งผลต่อค่าครองชีพของครัวเรือน ทั้งในส่วนของราคาอาหารสดและในส่วนของราคาน้ำมันเชื้อเพลิงขายปลีกภายในประเทศ รวมถึงติดตามมติ ครม. ในเรื่องการปรับค่าจ้างขั้นต่ำภายในประเทศ ซึ่งน่าจะมีผลต่อรายได้ของครัวเรือนในระยะข้างหน้า 
ภาพประกอบข่าว